Fourie skryf brief aan ‘sy Vlooi’Johanna Maryna Venter en Abraham Thomas Fourie (Foto: Facebook) “13 Junie 2021 was ongetwyfeld die donkerste dag van my hele lewe. Op daardie dag het my hele bestaan en wese in duie gestort.” Só het Abraham Fourie (55) in ŉ brief aan sy lewensmaat, Maryna Venter (49), geskryf oor die dag toe haar liggaam in die paar se huis in Waterstraat in Senekal aangetref is. Haar liggaam was erg vermink en gebrand. Fourie is Vrydag in die hooggeregshof in Bloemfontein vir haar moord tot lewenslange tronkstraf gevonnis. Hy hou egter voet by stuk dat hy nie vir haar dood verantwoordelik is nie en dat dit ŉ ongeluk was. Hy het Vrydag ná die hofverrigtinge aan Maroela Media vertel hy vermoed sy het in die stort in die waskom met warm water geval. Hy het vroeër in die hof getuig sy het gereeld geval weens epileptiese aanvalle of wanneer sy te veel gedrink het. Hy het tydens sy getuienis klem gelê op haar drankprobleem en hoe hy oor die jare haar daarmee probeer help het. “Sy het op die ou einde haarself dood gedrink. Die alkohol het ons lewe saam vernietig,” het Fourie gesê. Fourie het in die beskuldigdebank ŉ stuk toiletpapier uitgehaal om die traan in sy oog af te vee voordat hy vir Maroela Media gesê het dat hy vir “Vlooi ongelooflik baie mis”. Abraham Fourie is in die hooggeregshof in Bloemfontein gevonnis (Foto: Anja van der Merwe, Maroela Media) “Niks gaan haar terugbring nie. Ek verlang ontsettend na haar. Sy was in soveel opsigte die lig in my lewe. Sy het my kos en koffie altyd perfek gemaak.” Oor die vonnis het Fourie nie veel te sê nie. “Ek is nie gepla oor my vonnis nie, want dit gaan nie vir Vlooi terugbring nie. Ek is baie jammer vir haar ouers en kinders en minder jammer vir myself om nou tronk toe te gaan. “As ek skuldig was aan hierdie verskriklike goed waarvan hulle my beskuldig, sou ek eerder sê die doodstraf sou ŉ beter straf wees. Maar ek het haar nie doodgemaak nie.” Fourie is tans in die Grootvlei-gevangenis in Bloemfontein en kla oor die swak mediese sorg wat hy in die gevangenis kry. Sy gesondheid is nie goed nie. Hy het asma, maagswere, probleme met sy sig en ervaar ook erge pyn in sy skouer en lae rug. “ŉ Gevangenis is nie veronderstel om lekker te wees nie. Dit pla my net dat ek daar moet sit en luister hoe die ander rondom my oor hul misdade brag. Hulle het nie gewetens nie.” Fourie het in die hof getuig hy het Venter op die betrokke dag vroegoggend op die slaapkamervloer langs die bed in die paartjie se huis aangetref. Sy was volgens hom naak en het brandmerke aan haar liggaam gehad. Volgens sy verklaring het sy ŉ bottel brandewyn in die hand vasgehou en haar kop was vooroor gebuig. Maryna Venter (Foto: Verskaf) Fourie sê hy het kunsmatige asemhaling (KPR) op haar probeer toepas, maar sy het geen teken van lewe getoon nie. In sy verklaring beweer Fourie dat hy die aand van Venter se dood in sy vragmotor voor die huis geslaap het omdat hy glo gefrustreerd was oor Venter se drinkery. “Toe ek daardie oggend tuis kom, het ek gehoop om jou nog lekker snoesig in die bed te kry. Ek wou vir ons vleis braai en ŉ lekker dag tuis saam met jou was my plan. Min het ek geweet dat jy my nooit weer sal vashou nie,” skryf Fourie in die brief. “O God, vergewe my. Sy het verbrand met warm water en ek was nie daar om haar te help nie. Ek was nie daar nie, want ek was selfsugtig. Ek sal myself nooit as te nimmer kan vergewe nie.” Fourie is spyt oor die laaste harde woorde wat hy die vorige aand aan Venter gestuur het, maar hy erken hy was keelvol oor haar drinkery. Hy het onder meer vir haar gesê hy gaan haar los. “Maar ek het gejok. Ek sou haar nooit los nie. Ek was baie lief vir haar.” Fourie vertel dat Venter ook die laaste ruk depressief was en talle kere van selfdood gepraat het. Dit het in die hof uitgekom dat Fourie ná Venter se dood aan sy goeie vriend, Barry Stander, genoem het dat hy dink Vlooi het haar eie lewe geneem. Fourie skryf verder in sy brief dat daar geen hoop en doel vir hom in die lewe sonder “sy Vlooitjie” is nie. “Daar bestaan vir my niks en niemand meer nie. Jy was altyd daar vir my. Ons het alles saam gedoen. Jy was my heel beste maatjie ooit. Jy was my lamp in ŉ venster op ŉ koue, donker wintersnag. Sonder jou is ek verlore.” Venter se familie het die skuldigbevinding en vonnis verwelkom. Fourie het gesê hy beplan nie om teen die uitspraak te appelleer nie.